TMI มั่นใจปีนี้พลิกมีกำไร คาดรายได้โต 20% หลังขยายตลาดส่งออก
TMI มั่นใจปีนี้พลิกมีกำไร หลังปี 57 ขาดทุน 1.31 ลบ. คาดรายได้โต 20% หลังขยายตลาดส่งออก เผยสัดส่วนรายได้จากการส่งออกเพิ่มเป็น 20-25% จาก 15%
11 มิ.ย. 2558

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า บริษัทมั่นใจผลประกอบการในปีนี้จะสามารถพลิกมีกำไรได้หลังจากที่ปี 57 ขาดทุน 1.31 ล้านบาท
รวมถึงรายได้มีทิศทางการเติบโต 20% จากปีก่อนที่มีรายได้ 487.83 ล้านบาท จากการขยายตลาดการส่งออกไปกว่า 20 ประเทศ เพื่อลดความเสี่ยงจากตลาดในประเทศ ส่งผลให้สัดส่วนรายได้จากการส่งออกเพิ่มขึ้นเป็น 20-25% จากปัจจุบันอยู่ที่ 15% โดยผลประกอบการของบริษัทเริ่มมีทิศทางที่ดีขึ้นตั้งแต่ไตรมาสแรกของปีนี้ ที่มีรายได้ 145.95 ล้านบาท และมีกำไรสุทธิ 2.7 ล้านบาท
ขณะที่บริษัทได้เปิดตัวผลิตภัณฑ์ใหม่ คือ โคมไฟ LED Downlight สำหรับผู้ที่รักและหลงใหลในความเรียบ เท่ห์ ของหลอดไฟที่ใช้ในบ้าน ซึ่งรังสรรค์ขึ้นจากแรงบันดาลใจจากการใช้ชีวิตประจำวัน